  Наталья Тетерина Удмуртиысь куасэн бызьылӥсь Максим Вылегжанин Россилэн Кубокез понна вожвылъяськонлэн берпуметӥ люкетысьтыз 24-тӥ тулыспалэ нимаз бызьылонын кыкетӥ луиз. Ӵошатсконъёс Архангельск улосвылын ортчо, ивортэ Россиысь куасэн бызьылонъя федерация. Максим Вылегжанин 15 иськемез 35 минут но 51,9 секунд куспын бызиз. Вормисьлы, Нижний Новгород улосвылысь Артём Мальцевлы, со 14 секунд пала келяз. Бызьылонэ Удмуртиысь мукет атлетъёс но пыриськизы. Роман Тарасов 18-тӥ инты басьтӥз (37 минут, но 48 секунд), Дмитрий Япаров, 15 иськемез 38 минут куспын ортчыса, 22-тӥ луиз. Тодэ вайытом, Калыккуспо Олимпи комитет Максим Вылегжанинэз Лымшор Кореяын йылпумъяськем Олимпиадае ӧз лэзьы. Азьвыл спортсменлэсь Сочиын Тол Олимпи Шудонъёсын утэм куинь азвесь медальзэ талазы, но пыраклы спортъя валтӥсь вожвылъяськонъёслэсь палэнтӥзы вал. берлогес Спортъя арбитраж суд Калыккуспо олимпи комитетлэсь санкциоссэ палэнтӥз. Тегъёс: Спорт МаксимВылегжанин Удмуртия куасэнбызьылон  